Diari Oficial de la Generalitat Valenciana


Sumari del DOGV 3469, del 08-04-1999 (1999/3090)

ORDRE de 17 de març de 1999, de la Conselleria de Cultura, Educació i Ciència, per la qual es convoquen ajudes per a la realització de festivals audiovisuals a la Comunitat Valenciana durant 1999.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3469

Data del DOGV
:   08-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3090


Data del document
:   17-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * manifestació cultural

ORDRE de 17 de març de 1999, de la Conselleria de Cultura, Educació i Ciència, per la qual es convoquen ajudes per a la realització de festivals audiovisuals a la Comunitat Valenciana durant 1999. [1999/X3090]
  
A fi de potenciar i donar suport a la realització de festivals audiovisuals a la Comunitat Valenciana dins del marc de l'Any Audiovisual Valencià, d'acord amb els articles 2 i 31.4 de la Llei Orgànica 5/1982, d'1 de juliol, per la qual s'aprovà l'Estatut d'Autonomia de la Comunitat Valenciana, i fent ús de la facultat que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoca la concessió d'ajudes per a la realització de festivals audiovisuals als municipis de la Comunitat Valenciana durant 1999, i s'aproven les bases de la convocatòria, que s'inclouen com a annex I de la present ordre.
  
Segon
  
L'import global màxim de les ajudes que es concedisquen per a tal finalitat serà de 00.921.732 de pessetes, inclosos en la línia 410/99 del programa pressupostari 455.10, Promoció Cultural, del pressupost per a 1999 de la Generalitat Valenciana.
  
DISPOSICIONS FINALS
  
Primera
  
Es delega la concessió de les subvencions en la directora general de Promoció Cultural, Museus i Belles Arts, d'acord amb el que disposen l'article 68 de la Llei de Govern Valencià i l'article 47.3 del Text Refós de la Llei d'Hisenda Pública de la Generalitat Valenciana.
  
S'autoritza la directora general de Promoció Cultural, Museus i Belles Arts perquè dicte les resolucions que requerisquen l'aplicació i el desplegament del que disposa la present ordre.
  
Segona
  
L'ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, els interessats podran interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, o deu dies si s'opta per seguir el procediment per a la protecció dels drets fonamentals de la persona, comptats en els dos casos des de l'endemà de la publicació de l'ordre. Tot això segons el que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València,17 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la concessió d'ajudes per a la realització de festivals audiovisuals a la Comunitat Valenciana durant 1999.
  
1. Beneficiaris
  
Podran sol·licitar les ajudes les corporacions locals de la Comunitat Valenciana, els organismes que en depenen i les entitats sense ànim de lucre que realitzen festivals audiovisuals amb una trajectòria consolidada.
  
2. Característiques de les ajudes
  
No es podrà concedir més d'una ajuda per sol·licitant.
  
3. Sol·licituds
  
3.1. Les sol·licituds hauran de formalitzar-se segons el model de l'annex II, que es proporcionarà a les direccions territorials de Cultura, Educació i Ciència, i hauran d'anar acompanyades de la proposta del programa del festival degudament documentada, amb el pressupost previ. Per tal com 1999 és l'Any de l'Audiovisual Valencià, en el programa s'haurà d'incloure una secció dedicada al cine valencià. Així mateix, la sol·licitud s'acompanyarà d'una memòria de les activitats cinematogràfiques realitzades pel sol·licitant durant l'any 1998, si s'escau.
  
3.2. Les entitats sense ànim de lucre hauran d'acreditar que es troben al corrent de les seues obligacions tributàries i davant de la Seguretat Social, segons el que estableix l'Ordre de 30 de maig de 1996, de la Conselleria d'Economia i Hisenda, sobre la forma en què els beneficiaris han d'acreditar les subvencions, l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775, de 21.06.1996).
  
3.3. Tota la documentació requerida i la sol·licitud es presentaran a les direccions territorials de Cultura i Educació, o per qualsevol dels mitjans establits en la Llei de Règim Jurídic de les Administracions Públiques i del Procediment Administratiu Comú.
  
3.4. Si la sol·licitud no incloguera totes les dades exigides o faltara documentació, s'instaria l'interessat per a que en el termini de deu dies corregira els defectes, amb l'advertència que si no ho fera, la seua sol·licitud seria arxivada.
  
3.5. El termini de presentació de sol·licituds serà d'un mes a partir de l'endemà de la publicació de l'ordre en el Diari Oficial de la Generalitat Valenciana. Si l'últim dia del termini és inhàbil, dissabte o qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
4. Resolució de les ajudes
  
4.1. Per a l'avaluació dels projectes presentats, es constituirà una comissió composta per la directora general de Promoció Cultural, Museus i Belles Arts, o persona en qui delegue, que actuarà com a presidenta; pel cap del Servei de Promoció i Difusió Cultural, o persona en qui delegue, que actuarà com a vicepresident, i per tres vocals, nomenats per la directora general de Promoció Cultural, Museu i Belles Arts.
  
Vist l'informe de la Comissió Avaluadora, el cap del Servei de Promoció i Difusió Cultural elevarà la proposta de resolució a la directora general de Promoció Cultural, Museus i Bells Arts, que resoldrà l'adjudicació de les ajudes i el seu import. La resolució haurà de ser dictada en el termini màxim de tres mesos a partir de la data en què finalitze la presentació de sol·licituds. En el cas que no es dictara resolució en el termini establit, totes les sol·licituds es considerarien desestimades.
  
4.2. Els criteris de valoració de les sol·licituds seran:
  
- Suport a festivals amb una trajectòria consolidada.
  
- Interés cultural de la proposta.
  
- Incidència social de la proposta.
  
5. Obligacions dels beneficiaris
  
Són d'aplicació a les ajudes les obligacions que per als beneficiaris de subvencions de la Generalitat Valenciana imposa la Llei d'Hisenda Pública de la Generalitat Valenciana, i a més les següents:
  
5.1. Els beneficiaris hauran de comunicar a la Conselleria de Cultura, Educació i Ciència l'obtenció de qualsevol subvenció o ajuda concedides per a la mateixa finalitat, i sol·licitades a altres administracions o institucions públiques o privades.
  
5.2. En el cas que es produïren modificacions respecte del programa subvencionat, haurà de presentar-se un informe sobre les causes que han provocat la modificació.
  
5.3. El beneficiari haurà d'indicar en tota la publicitat de les activitats la col·laboració de la Conselleria de Cultura, Educació i Ciència de la Generalitat Valenciana, com a mínim a partir de la data de notificació de la resolució de la concessió de l'ajuda.
  
5.4. Presentar una memòria de les activitats cinematogràfiques realitzades, amb fullets, cartells i tota la documentació il·lustrativa de l'activitat que es considere oportuna.
  
6. Justificació i pagament de les subvencions
  
La tramitació del pagament de les subvencions començarà quan els beneficiaris justifiquen el compliment de les obligacions establides en el punt 5 del present annex i presenten els corresponents justificants de despeses, datats el 1999, per un import mínim igual al de la quantitat subvencionada. S'admetran fotocòpies compulsades o confrontades per un funcionari habilitat a l'efecte. Tota la documentació justificativa s'haurà d'aportar a la Direcció General de Promoció Cultural, Museus i Belles Arts fins al 30 de novembre de 1999. A partir d'aquest dia, el crèdit pressupostari quedarà anul·lat i es perdrà el dret a cobrar l'ajuda concedida.
  
7. Modificació de l'ajuda
  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent d'ajudes concedides per altres administracions o ens públics o privats, podran donar lloc a la modificació de la resolució de concessió.